**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Ιουλίου 2022, ημέρα Παρασκευή και ώρα 10.10΄π.μ., στην Αίθουσα «**Προέδρου Αθανασίου Κωνστ. Τσαλδάρη» (223)**, του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων υπό την προεδρία του Αντιπροέδρου αυτής κ. Αθανασίου Καββαδά, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις»(2η συνεδρίαση-ακρόαση εξωκοινοβουλευτικών προσώπων).

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Σοφία Κατσίκα, Πρόεδρος της Ομοσπονδίας Τελωνειακών Υπαλλήλων Ελλάδας (Ο.Τ.Υ.Ε.), Παναγιώτης Μελιγκοτσίδης, Πρόεδρος του Συλλόγου Εκτελωνιστών – Τελωνειακών Αντιπροσώπων Πειραιώς – Αθηνών (ΣΥ.Ε.Τ.Α.Π.Α), Χαράλαμπος Μπαρτζώκας, Πρόεδρος της Ομοσπονδίας Εκτελωνιστών της Ελλάδας (Ο.Ε.Τ.Ε.), Γεώργιος Ζωγράφος, Πρόεδρος του Συνδέσμου Ελλήνων Τελωνειακών Αντιπροσώπων (ΣY.Ε.Τ.Α.).

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Καββαδάς Αθανάσιος, Καλογιάννης Σταύρος, Καράογλου Θεόδωρος, Καρασμάνης Γεώργιος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σπανάκης Βασίλειος – Πέτρος, Σταμενίτης Διονύσιος, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Μπάρκας Κωνσταντίνος, Σπίρτζης Χρήστος, Τσακαλώτος Ευκλείδης, Φλαμπουράρης Αλέξανδρος, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Υπουργέ, κύριοι συνάδελφοι, καλημέρα.

Είμαστε στη δεύτερη συνεδρίαση της Διαρκούς Επιτροπής Οικονομικών Υποθέσεων, συνεχίζουμε την επεξεργασία και εξέταση του σχεδίου νόμου του Υπουργείου Οικονομικών με θέμα ημερήσιας διάταξης «Ενσωμάτωση στην ελληνική νομοθεσία της Οδηγίας (ΕΕ) 2020/262 του Συμβουλίου της 19ης Δεκεμβρίου 2019 για τη θέσπιση του γενικού καθεστώτος των ειδικών φόρων κατανάλωσης (αναδιατύπωση) (L 58), άσκηση της τελωνειακής αντιπροσώπευσης και ρύθμιση επαγγέλματος τελωνειακού αντιπροσώπου και λοιπές τελωνειακές και φορολογικές ρυθμίσεις».

Να υπενθυμίσω ότι αμέσως στις 11.00΄, ακολουθεί η 3η συνεδρίαση.

Ξεκινάμε, λοιπόν, τώρα με την ακρόαση των φορέων, οι οποίοι προτάθηκαν από τα κόμματα.

Παρακαλώ πολύ τους εκπροσώπους φορέων για τρία λεπτά να πάρουν τον λόγο, να τοποθετούνται και στη συνέχεια, βεβαίως, εφόσον υπάρξουν από πλευράς συναδέλφων βουλευτών ζητήματα προς διευκρίνιση, εννοείται ότι θα έχουν το λόγο για να απαντήσουν.

Θα ξεκινήσουμε με την κυρία Σοφία Κατσίκα, Πρόεδρο της Ομοσπονδίας Τελωνειακών Υπαλλήλων Ελλάδας.

**ΣΟΦΙΑ ΚΑΤΣΙΚΑ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Σας ευχαριστώ πολύ. Καλημέρα σας.

Εκ μέρους της Ομοσπονδίας Τελωνειακών Υπαλλήλων Ελλάδας, κατ’ αρχάς, θα θέλαμε να σας ευχαριστήσουμε, να ευχαριστήσουμε τη Βουλή για την πρόσκληση συμμετοχής στις εργασίες της Επιτροπής, με την οποία μας δίνεται η ευκαιρία να μεταφέρουμε τις θέσεις της Ομοσπονδίας μας.

Στο πλαίσιο της κατάθεσης του σχεδίου νόμου του Υπουργείου Οικονομικών για την ενσωμάτωση στην ελληνική νομοθεσία της Οδηγίας 2020/262 του Συμβουλίου για τη θέσπιση του γενικού καθεστώτος των ειδικών φόρων κατανάλωσης και την αναμόρφωση του νομοθετικού πλαισίου για την άσκηση τελωνειακής αντιπροσώπευσης, έχει και κάποιων ειδικότερων θεμάτων, θα θέλαμε να καταθέσουμε την πρότασή μας, που είναι και ομόφωνη συνεδριακή απόφαση, του 22ου συνεδρίου της ΟΤΥΕ, το οποίο ολοκληρώθηκε πριν 20 μέρες και αφορά τη μείωση των συντελεστών του Ειδικού Φόρου Κατανάλωσης μέχρι και 50% και όπου το εν λόγω ποσοστό, δεν είναι εφικτό, στην επιβολή κατώτερων συντελεστών Ειδικού Φόρου, που προβλέπονται από την Ευρωπαϊκή Ενεργειακή Οδηγία, ταυτόχρονα και τη μείωση των συντελεστών του Φ.Π.Α., στα ενεργειακά προϊόντα, όπως τέτοια εννοούνται η βενζίνη, το πετρέλαιο και το φυσικό αέριο.

Ο συντελεστής Ειδικού Φόρου Κατανάλωσης επιβάλλεται επί της ποσότητας του προϊόντος, που στη χώρα μας διαμορφώνεται σε επίπεδα πολύ υψηλότερα του ευρωπαϊκού μέσου όρου, πολύ ψηλότερα και από τα κατώτερα επιτρεπτά όρια που ορίζει η Ευρωπαϊκή Οδηγία.

Αναφέρουμε χαρακτηριστικά ότι ο συντελεστής Ειδικού Φόρου Κατανάλωσης στην Ελλάδα για την αμόλυβδη βενζίνη είναι 700 ευρώ στα 1.000 λίτρα, όταν ο ελάχιστος συντελεστής που προβλέπεται από την Ευρωπαϊκή Οδηγία είναι 359 ευρώ στα 1000 λίτρα. Ο συντελεστής Ειδικού Φόρου στην Ελλάδα για το πετρέλαιο κίνησης είναι 410 ευρώ και μαζί με το Πράσινο Τέλος, ανέρχεται στα 440 ευρώ ανά 1.000 λίτρα, όταν ο ευρωπαϊκός προβλεπόμενος από την Ενεργειακή Οδηγία είναι 330 ευρώ στα 1.000 λίτρα.

Ο συντελεστής Ειδικού Φόρου στο πετρέλαιο θέρμανσης διαμορφώνεται εθνικά στα 280 ευρώ ανά 1.000 λίτρα για τη χειμερινή περίοδο, όταν ο ελάχιστος που προβλέπεται από την Ενεργειακή Οδηγία είναι μόλις 21 ευρώ στα 1.000 λίτρα.

Επομένως, η κατά γεωμετρική πρόοδο αύξηση της τιμής πώλησης των ενεργειακών προϊόντων από τα διυλιστήρια, λόγω των γνωστών περιστάσεων και οι αυξημένοι συντελεστές Ειδικού Φόρου, λοιπές επιβαρύνσεις και ο αυξημένος Φ.Π.Α., καταλήγουν σε μία εκρηκτική αύξηση στην τιμή του τελικού προϊόντος και σε αυτό που φθάνει στον Έλληνα καταναλωτή.

Στην περίπτωση που έχουμε τις μειώσεις που προτείνονται, εισάγουμε σημαντικές μειώσεις αντίστοιχα και στις φορολογικές επιβαρύνσεις.

Θα διευκολυνθεί με αυτόν τον τρόπο η συγκράτηση των τιμών, όλων των προϊόντων, αλλά και των μεταφορών που χρησιμοποιούν ασφαλώς τα ενεργειακά προϊόντα. Θα έχουμε σημαντική μείωση των τιμών διάθεσης των καυσίμων και ειδικά της βενζίνης και θα βοηθηθεί η τόνωση της κατανάλωσης, η οποία καθημερινά, λόγω των αυξήσεων των τιμών περιορίζεται, με αποτέλεσμα και τη μείωση των κρατικών εσόδων.

Επιπρόσθετα, είναι πολύ σημαντικό να αυξηθεί και ο έλεγχος των τιμών σε όλα τα στάδια της διακίνησης των καυσίμων.

Θεωρούμε ότι για την αντιμετώπιση του λαθρεμπορίου απαιτούνται, παράλληλα με την αύξηση του αριθμού και της αποτελεσματικότητας των ελέγχων και την προμήθεια διωκτικών μέσων και μέσων ελέγχων, γενναίες παρεμβάσεις σε ζητήματα όπως, ο Ειδικός Φόρος Κατανάλωσης και ο Φ.Π.Α., ειδικότερα όταν τα γειτονικά κράτη έχουν πολύ μειωμένους συντελεστές Ειδικού Φόρου Κατανάλωσης.

Ταυτόχρονα, όμως, θεωρούμε κρίσιμο την ενίσχυση της τελωνειακής υπηρεσίας με μόνιμο προσωπικό που θα διοριστεί μέσω διαδικασιών ΑΣΕΠ, τη διαρκή επιμόρφωση και κατάρτιση των τελωνειακών υπαλλήλων, τη δημιουργία ενός ασφαλούς εργασιακού περιβάλλοντος, τον εκσυγχρονισμό και την επικαιροποίηση της εθνικής νομοθεσίας και την επιτάχυνση έκδοσης των κανονιστικών πράξεων, που είναι αναγκαίες για την εφαρμογή του νομικού πλαισίου.

Σας ευχαριστούμε πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε και εμείς, κυρία Κατσίκα.

Τον λόγο έχει ο κ. Παναγιώτης Μελιγκοτσίδης,Πρόεδρος του Συλλόγου Εκτελωνιστών – Τελωνειακών Αντιπροσώπων Πειραιώς – Αθηνών.

**ΠΑΝΑΓΙΩΤΗΣ ΜΕΛΙΓΚΟΤΣΙΔΗΣ (Πρόεδρος του Συλλόγου Εκτελωνιστών – Τελωνειακών Αντιπροσώπων Πειραιώς – Αθηνών):** Κυρίες και κύριοι Βουλευτές, καλημέρα σας.

Σας ευχαριστώ για την πρόσκληση. Θα μιλήσω κι εγώ για το κομμάτι του νόμου, που αφορά την τελωνειακή αντιπροσώπευση των επαγγελματιών τελωνειακών αντιπροσώπων.

Η Ελληνική Πολιτεία, με την κατάθεση του σχεδίου νόμου προβαίνει σήμερα στην τακτοποίηση μιας σοβαρής εκκρεμότητας και νομοθετεί τις αναγκαίες διατάξεις, εκσυγχρονίζοντας το συνολικό πλαίσιο, διασφαλίζοντας την ορθή εφαρμογή των τελωνειακών διαδικασιών, στα πλαίσια των σχετικών κοινοτικών και εθνικών διατάξεων, οι οποίες ρυθμίζουν, με επάρκεια, τα θέματα που έχουν σχέση με το επάγγελμα του τελωνειακού αντιπροσώπου.

Οι Έλληνες εκτελωνιστές, υπηρέτησαν περισσότερο από100 χρόνια, υπηρετούν σήμερα και θα υπηρετήσουν και στο μέλλον ως τελωνειακοί αντιπρόσωποι, το δημοσιοοικονομικό και το καλώς εννοούμενο εμποροβιομηχανικό συμφέρον.

Η πολύπλοκη και συνεχώς διαμορφούμενη ευρωπαϊκή και εθνική νομοθεσία, η νομοθεσία και η διαδικασία που έχει να κάνει με την υγιεινή, την ασφάλεια, την πάταξη του λαθρεμπορίου και οι σύγχρονες ανάγκες εξυπηρέτησης του διεθνούς εμπορίου, απαιτούν οι τελωνειακοί αντιπρόσωποι να έχουν τη μεγαλύτερη δυνατή κατάρτιση στη διαδικασία όλων των τελωνειακών αντικειμένων.

Η πιστοποίηση των επαγγελματιών τελωνειακών αντιπροσώπων, σύμφωνα με τα πρότυπα CE, όπως και τα διά βίου επιμορφωτικά σεμινάρια, που προβλέπονται από το παρόν σχέδιο νόμου, καλύπτουν την ανάγκη της ποιοτικής αναβάθμισης των επαγγελματιών τελωνειακών αντιπροσώπων.

Για τη διασφάλιση, όμως, της ποιότητας των εκπαιδευτικών προγραμμάτων, του άρθρου 7, παράγραφος 2, β και βα, αυτά πρέπει να παρέχονται μόνον από την ΑΑΔΕ και μέσω της Σχολής Δημόσιας Διοίκησης και εάν θεωρείται απαραίτητο από τις τοπικές επαγγελματικές ενώσεις τελωνειακών αντιπροσώπων.

Είναι απαραίτητο, επίσης, ο μη επαγγελματίας τελωνειακός αντιπρόσωπος, ο μη έχων εξουσιοδότηση, ο ενεργών στο όνομα του για λογαριασμό του, να μην είναι άλλοςόσον αφορά τις ευθύνες του, σε περίπτωση διαίρεσης τελωνειακής οφειλής, αλλά και στον καταλογισμό των ποινών.

Είναι αναγκαίο, το πρόσωπο αυτό να έχει καταγεγραμμένη παρουσία το τελωνειακό γίγνεσθαι, ώστε αντίστοιχα, να του επιβάλλεται η ανάλογη ποινή ή και κυρίως να του απαγορεύεται κάθε παραπέρα ανάμιξη στις τελωνειακές διαδικασίες.

Όλοι οι τελωνειακοί αντιπρόσωποι, κατά τη γνώμη μας, επαγγελματίες και μη, με όποια μορφή αντιπροσώπευσης, άμεση ή έμμεση, πρέπει να είναι εγγεγραμμένοι στο μητρώο τελωνειακών αντιπροσώπων και να διαθέτουν την απαιτούμενη γνώση, που παρέχεται από την πιστοποίηση, σύμφωνα με τα πρότυπα CE.

Σας ευχαριστώ που με ακούσατε και σας καλώ να ενισχύσετε τη θεσμική θέση του επαγγελματία τελωνειακού αντιπροσώπου, μέσω της υπερψήφισης του συγκεκριμένου νομοσχεδίου.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Μελιγκοτσίδη.

Τώρα έχει το λόγο, ο κ . Χαράλαμπος Μπαρτζώκας, Πρόεδρος της Ομοσπονδίας Εκτελωνιστών της Ελλάδας.

**ΧΑΡΑΛΑΜΠΟΣ ΜΠΑΡΤΖΩΚΑΣ (Πρόεδρος της Ομοσπονδίας Εκτελωνιστών της Ελλάδας (ΟΕΤΕ)):** Σας ευχαριστώ πολύ. Ευχαριστώ την Επιτροπή της Βουλής που μας δίνει την δυνατότητα να εκφράσουμε τις απόψεις μας όσον αφορά το σχέδιο νόμου για τους τελωνειακούς αντιπροσώπους.

Βέβαια, όλα τα ζητήματα, τα οποία έχουν προκύψει και έχουμε εξετάσει σαν τελωνειακοί αντιπρόσωποι, τα κάλυψε πριν ο πρόεδρος του ΣΥ.Ε.Τ.Α.Π.Α., ο κύριος Μελιγκοτσίδης.

Θέλω να σταθώ, μη καταναλώνοντας όλο το χρόνο. Στο μόνο σημείο του άρθρου 7 για τις προϋποθέσεις που αναφέρει για τους επαγγελματίες και μη επαγγελματίες τελωνειακούς αντιπροσώπους. Το άρθρο 7 έτσι όπως είναι αυτή τη στιγμή γραμμένο στον Νόμο φαίνεται να δημιουργεί τελωνειακούς αντιπροσώπους δύο ταχυτήτων, οι μεν επαγγελματίες τελωνειακοί και τελωνειακοί αντιπρόσωποι θα πρέπει να έχουν όλες αυτές τις πιστοποιήσεις και τα εχέγγυα που προβλέπει ο νόμος να μην έχουν καταδικαστεί.

Παραδείγματος χάριν, να είναι απόφοιτοι τουλάχιστον ενός δευτεροβάθμιου κύκλου εκπαίδευσης και να έχουν μία πιστοποίηση και μία επιμόρφωση, πράγματα τα οποία δεν τα αναφέρει καν στον μη επαγγελματία τελωνειακό αντιπρόσωπο.

Είναι ένα κομμάτι που θέλουμε να το δει η Επιτροπή και ίσως, να εναρμονίσει τις προϋποθέσεις και για τους δύο τύπους τελωνειακού αντιπροσώπου να ισχύουν τα ίδια. Δεν έχω να πω κάτι άλλο. Σας ευχαριστώ πολύ, για το χρόνο που μας δώσατε και καλούμε τα κόμματα της Βουλής να υπερψηφίσουν το νομοσχέδιο το οποίο θα δώσει μια άλλη οντότητα στο χώρο μας και στους τελωνειακούς αντιπροσώπους. Ευχαριστώ πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Μπαρτζώκα και σας για το χρόνο και τώρα είναι ο κ. Γεώργιος Ζωγράφος, Πρόεδρος του Συνδέσμου Ελλήνων Τελωνειακών Αντιπροσώπων. Έχετε τον λόγο.

**ΓΕΩΡΓΙΟΣ ΖΩΓΡΑΦΟΣ (Προέδρος του Συνδέσμου Ελλήνων Τελωνειακών Αντιπροσώπων):** Ευχαριστώ πολύ για την πρόσκληση.Εννοείται, ότι συμφωνώ με τα όσα ακούστηκαν προηγουμένως από τους συναδέλφους μου. Εργάστηκα προσωπικά τα τελευταία χρόνια με κάθε αρμόδια διοικητική και πολιτική αρχή, το τελευταίο διάστημα με τον Υφυπουργό κ. Βεσυρόπουλο και ακόμα πιο τελευταία με το γραφείο του Υπουργού του κ. Σταϊκούρα. Αυτό το σχέδιο νόμου που έχουμε σήμερα ενώπιον σας και ενώπιον μας είναι απόλυτα εναρμονισμένο με τα προβλεπόμενα στον υπερ-νόμο, υπερ-κανονισμό που λέγεται Ευρωπαϊκός Τελωνειακός Κώδικας 952. Επίσης, με τον εφαρμοστικό ένα εκ των δυο, εφαρμοστίκων κωδίκων τον 2447/2015.

Υπάρχει, πλήρης αξιοποίηση μέσα στο κείμενο αυτού του νομοθετήματος, των δυνατοτήτων που δίνει για τους τελωνειακούς αντιπροσώπους το άρθρο 18 και ιδιαίτερα στην παράγραφο 3 του 952. Οι λόγοι αυτοί είναι που μας κάνουν καταρχήν να αποδεχτούμε ακριβώς όπως έχει το νομοσχέδιο αυτό και να παρακαλέσω όλες τις πλευρές να το ψηφίσουν, διότι βοηθάει και το κράτος, βοηθάει την Διοίκηση, βοηθάει την Ελλάδα μέσα στην Ευρωπαϊκή Ένωση και κυρίως τους εκπροσώπους του Διεθνούς Εμπορίου.

Υπάρχουνε δυο, τρία ζητήματα τα οποία θέλω επιπρόσθετα να αναπτύξω για να τα λάβει υπόψη της η Επιτροπή και στη συνέχεια η Βουλή. Προηγήθηκε της σύνταξης αυτού του νομοσχεδίου από το 2016 έως το 2019 μια Επιτροπή οικονομικών φορέων στην οποία μετείχαν εκτός από τελωνειακούς και εκτελωνιστές, τελωνειακοί αντιπρόσωποι, εκπρόσωποι από τα Επιμελητήρια, τον Σύνδεσμο Διαμεταφορέων και Logistic, η ΓΣΕΒΕΕ όλοι αυτοί υπέγραψαν ομόφωνα ένα πόρισμα το οποίο υπήρξε ως πρόγραμμα να φτιαχτεί αυτός ο νόμος. Αυτό είναι πολύ σημαντικό και έχει γίνει για πρώτη φορά.

Επίσης, για να συμφωνήσουμε στο κείμενο και στο περιεχόμενο αυτού του νόμου υπάρχει και πόρισμα του τελευταίου Εργασιακού Συνεδρίου της Ομοσπονδίας Εκτελωνιστών είναι το υπ’ αριθμό 3 που λέει να προωθηθεί αυτό το σχέδιο νόμου. Υπάρχουν κάποια συγκεκριμένα χαρακτηριστικά που πρέπει να επισημανθούν, τα χαρακτηριστικά αυτά είναι η Δια βίου μάθηση και κατάρτιση του τελωνιακού αντιπροσώπου καινοφανές και πολύ καλό και τώρα και αύριο. Καταχωρεί μέσα αυτό που η πλευρά μας, η πλευρά των τελωνειακών αντιπροσώπων κατάφερε πρώτη σε ολόκληρη την Ευρώπη στον τομέα των υπηρεσιών να πάρουμε ένα πρότυπο από την CERN ένα ISO πολύ βελτιωμένο.

Επίσης, υιοθέτησε τον χάρτη ποιότητας και τον Κώδικα δεοντολογίας και συμπεριφοράς των Ευρωπαίων τελωνειακών αντιπροσώπων, οι οποίες όταν ήμουν εγώ τουλάχιστον Πρόεδρος στην Πανευρωπαϊκή Συνομοσπονδία Εκτελωνιστών έδωσα στην Αρμόδια Διεύθυνση της Κομισιόν και το υιοθέτησαν όλοι οι ευρωπαίοι, το υιοθετεί. Υπάρχει εμπιστοσύνη, αποπνέει εμπιστοσύνη για τους τελωνειακούς αντιπροσώπους δίνοντας τους, υπεύθυνες αρμοδιότητες και ανεβάζει με αυτόν τον τρόπο και διευρύνει και βελτιώνει την προστιθέμενη αξία του στο χώρο του διεθνούς τομέα.

Εδώ λοιπόν εκφράζουμε ικανοποίηση και ευχαριστίες προς τον αρμόδιο Υφυπουργό και τον Υπουργό φυσικά, σε κάθε άλλη Διοικητική υπηρεσιακή αρχή και την ευαρέσκεια όλων των μελών του κλάδου μας και παρακαλούμε όλες τις πλευρές να συγκλίνουν στην υπερψήφιση αυτού του νομοσχεδίου. Σας ευχαριστώ πολύ.

Στο σημείο αυτό γίνεται η β’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βολουδάκης Μανούσος – Κωνσταντίνος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καλογιάννης Σταύρος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κεφαλογιάννης Ιωάννης, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Μπούγας Ιωάννης, Μπουκώρος Χρήστος, Παπαδημητρίου Χαράλαμπος (Μπάμπης), Πασχαλίδης Ιωάννης, Ρουσόπουλος Θεόδωρος (Θόδωρος), Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γεροβασίλη Όλγα, Γκιόλας Ιωάννης, Δραγασάκης Ιωάννης, Ελευθεριάδου Σουλτάνα, Κόκκαλης Βασίλειος, Μπάρκας Κωνσταντίνος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Φλαμπουράρης Αλέξανδρος, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Χήτας Κωνσταντίνος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμετον κ. Ζωγράφο και ευχαριστούμε και όλους τους Εκπροσώπους φορέων και τώρα ερωτώνται οι Εισηγητές και οι Ειδικοί Αγορητές αν θέλουν να κάνουν κάποιες ερωτήσεις στους Εκπροσώπους των φορέων. Τον λόγο έχει ο κ. Αλεξιάδης.

**ΤΡΥΦΩΝ ΑΛΕΞΙΑΔΗΣ (Εισηγητής της Μειοψηφίας):** Ευχαριστώ κ. Πρόεδρε και ευχαριστώ και τους φορείς για τη συμμετοχή τους στη σημερινή διαδικασία. Εγώ χαίρομαι ιδιαίτερα γι’ αυτό που άκουσα. Δηλαδή, το ότι το νομοσχέδιο αυτό είναι αποτέλεσμα διαλόγου με τους αντίστοιχους φορείς και των εργαζομένων στο Υπουργείου Οικονομικών και τους εκτελωνιστές κ.τ.λ.. Αυτό είναι θετικό και συγχαρητήρια στο Υπουργείο Οικονομικών για να πω τον καλό το λόγο, να κάνω και την κριτική μου βέβαια κύριε Υπουργέ, γιατί σε άλλα νομοσχέδια έρχονται φορείς εδώ και μας λένε ότι δεν έχουν ενημερωθεί.

Άρα πολύ θετικό και πολύ καλά κάνετε και μπράβο γι’ αυτό το πράγμα. Να συγχαρώ τη νέα Πρόεδρο της Ομοσπονδίας Τελωνειακών Υπαλλήλων και χαίρομαι, ότι υπάρχει άρωμα γυναίκας και στην Ομοσπονδία Τελωνειακών και καλή δύναμη στα καθήκοντα αυτά και καλή επιτυχία και στην ίδια και στον κλάδο των τελωνειακών.

Θέλω να πω σε όλους τους φορείς, με τη μορφή παρατηρήσεις και αν θέλουν να πουν δυο κουβέντες γι’ αυτό και οι ίδιοι μετά είναι, ότι είναι πολύ σημαντικό να υπάρχει ένας εθνικός διάλογος για τα ζητήματα του λαθρεμπορίου και της φοροδιαφυγής.

Εγώ έχω δημοσιοποιήσει και την πρότασή μου γι’ αυτό το ζήτημα με άρθρο του στη Ναυτεμπορική. Θα σας στείλω κιόλας να τη μελετήσαμε και θεωρώ, ότι είναι πολύ σημαντικό να υπάρχει ένας ανοικτός διάλογος, διότι είναι θέματα που υπερβαίνουν τα κόμματα τις αντιπαραθέσεις τις κομματικές είτε οτιδήποτε άλλο είναι ζήτημα εθνικό, το να μπορέσουμε να χτυπήσουμε να περιορίσουμε τη φοροδιαφυγή και το λαθρεμπόριο τουλάχιστον, στα δεδομένα των άλλων ευρωπαϊκών χωρών. Ευχαριστώ πάρα πολύ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):**  Ευχαριστούμε κ. Αλεξιάδη. Θέλει άλλος τον λόγο. Όχι. Τον λόγο έχει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ κ. Πρόεδρε. Καλωσορίσω και εγώ με τη σειρά μου τους φορείς που έχουμε καλέσει σήμερα. Είναι ιδιαίτερα σημαντική παρουσία τους. Τους φορείς που καλέσαμε και συνδέονται με το επάγγελμα του τελωνειακού αντιπροσώπου.

Η συμμετοχή τους είναι απαραίτητη αφού με το συγκεκριμένο νομοσχέδιο διαμορφώνεται ένα νέο και σύγχρονο κανονιστικό πλαίσιο σύμφωνα με την τελωνειακή αντιπροσώπευση ενώ παράλληλα αναμορφώνονται οι όροι άσκησης του επαγγέλματος τους. Είπα και χθες αντικαθιστούμε ένα παρωχημένο θεσμικό πλαίσιο με αναχρονιστικές προβλέψεις που δεν καλύπτουν πλήρως το πλαίσιο άσκησης της τελωνειακής αντιπροσώπευσης. Θέλω να τους ευχαριστήσω, ήταν θετικοί.

Εξάλλου, στα πλαίσια αυτά έχει συσταθεί όπως είπε ο κ. Ζωγράφος, συλλογική ομάδα εργασίας στην οποία συμμετείχαν και οι εκπρόσωποι της Ομοσπονδίας Εκτελωνιστών Ελλάδος προκειμένου να διαμορφωθεί αυτό το τελικό κείμενο όπως έχουν δηλώσει και οι τρεις. Ο κ. Μπαρτζώκας, ο κ. Μελιγκοτσίδης και ο κ. Ζωγράφος έχουν δηλώσει, ότι είναι σύμφωνοι με το νομοσχέδιο και θα ήταν καλό όλες οι πλευρές του Κοινοβουλίου να ψηφίσουν θετικά αυτό το νομοσχέδιο. Δεν έχω κάτι άλλο να προσθέσω κ. Πρόεδρε. Σας ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, καλημέρα σας. Θέλω να ρωτήσω, κύριε Πρόεδρε, την κυρία Πρόεδρο ή όποιον άλλο εκπρόσωπο για ένα ζήτημα που αφορά το λαθρεμπόριο πετρελαίου.

Όταν ανέλαβα Υπουργός Ναυτιλίας, υπήρχε ένα καθεστώς για τα μικρά πλοία ανεφοδιασμού σε πετρέλαιο των μεγάλων πλοίων, δηλαδή, τα λεγόμενα στη γλώσσα του λιμανιού «σλέπια», όπου δεν ήταν υποχρεωμένοι όπου τροφοδοτούσαν να υπάρχει σήμα επαφής τους με τη φορολογική αρχή. Ψηφίσαμε μία διάταξη γι’ αυτό το ζήτημα και ήθελα να ρωτήσω, σήμερα ισχύει κάτι τέτοιο; Δηλαδή, ένα πλοίο αυτής της κατηγορίας που κάνει ανεφοδιασμό παρακολουθείται από τη φορολογική αρχή σε όποιο σημείο και αν κάνει την τροφοδοσία ή είναι ανεξέλεγκτη πάλι η κατάσταση; Γιατί εκεί είναι το κομβικό σημείο ελέγχου του λαθρεμπορίου. Διότι, έτσι γινόταν στη θάλασσα το λαθρεμπόριο. Δεν υπήρχε καμία επαφή της φορολογικής αρχής με τα μικρά δεξαμενόπλοια, αυτά που κάνουν τροφοδοσία στην ευρύτερη περιοχή του Πειραιά. Αυτό ήθελα να ρωτήσω.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε κ. Κουρουμπλή.

Κυρία Κατσίκα, θέλετε να πάρετε το λόγο να απαντήσετε;

**ΣΟΦΙΑ ΚΑΤΣΙΚΑ (Πρόεδρος της Ομοσπονδίας Τελωνειακών Υπαλλήλων Ελλάδας (ΟΤΥΕ)):** Μάλιστα. Είναι ένα ειδικότερο θέμα βέβαια. Παρ’ όλα αυτά, η γενικότερη γνώση που έχουμε, που έχω και εγώ, είναι ότι υπάρχει ένα σύστημα επάνω πράγματι, στα σλέπια, στα μικρά αυτά πλοία ανεφοδιασμού, προκειμένου να μπορέσουν να εντοπιστούν από τις αρμόδιες κάθε φορά αρχές. Βέβαια αυτή η δυνατότητα μπορεί να κλείσει, μπορεί αυτό το σήμα του εντοπισμού να απενεργοποιηθεί. Εν τούτοις, έχει ενεργοποιηθεί αυτή η διαδικασία.

Μπορώ παρ’ όλα αυτά, στο πλαίσιο της συζήτησης, να επικοινωνήσω και με την αρμόδια διεύθυνση, για να έχω μια ασφαλέστερη και πιο σαφή ενημέρωση του Κοινοβουλίου επάνω σε αυτό.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε πολύ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, εγώ θα ήθελα από τον Υπουργό, τον παρακαλώ πάρα πολύ και εντελώς καλοπροαίρετα να έχουμε μια σαφή εικόνα αν πράγματι λειτουργεί ένα τέτοιο σύστημα σήμερα που συζητάμε και που όλοι είμαστε θύματα αυτής της κατάστασης των καυσίμων.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, κύριε συνάδελφε, επειδή ακούσαμε πάρα πολλά για την αντιμετώπιση του λαθρεμπορίου και όχι «καταπολέμηση», όπως λεγόταν τα προηγούμενα χρόνια και στο τέλος το αποτέλεσμα ήταν μηδέν, δεν θέλω να γυρίσω το χρόνο πίσω και να θυμίσω τον κόσμο προεκλογικά τι λέγατε. Εμείς φέραμε ένα ολιστικό νομοσχέδιο, ψηφίσαμε για πρώτη φορά, διότι όπως ξέρετε υπήρχαν διάσπαρτες κατά κοινή ομολογία όλων εδώ πέρα -είναι ο κύριος Αναπληρωτής Υπουργός, ο προκάτοχός μου, ο κύριος Αλεξιάδης, θα μπορεί να το επιβεβαιώσει- υπήρχαν διάσπαρτες διατάξεις, κάναμε ένα ολοκληρωμένο νομοσχέδιο, με όλη τη δευτερογενή νομοθεσία μέχρι σήμερα, έχουμε υπογράψει δεκάδες αποφάσεις που στηρίζονται με εξουσιοδοτικές πάνω σε εκείνο το νομοσχέδιο που ψηφίσαμε για την αντιμετώπιση, επαναλαμβάνω, του λαθρέμπορου, ενισχύοντας το ΣΕΚ με υλικοτεχνική υποδομή, με εξειδικευμένο προσωπικό και δίνοντας του όπλα, δεσμευθήκαμε εδώ στον κ. Αλεξιάδη, ότι θα συζητήσουμε σε επόμενη Επιτροπή το τι κάναμε απολογιστικά αυτά τα χρόνια που αναλάβαμε, τα 3-4 χρόνια, για την αντιμετώπιση του λαθρεμπορίου, στα προϊόντα δηλαδή που υπόκεινται σε ειδικό φόρο κατανάλωσης, αλκοολούχα ποτά, ενεργειακά προϊόντα και καπνικά. Σας ευχαριστώ.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, παρακαλώ…

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Κουρουμπλή, να μην μπούμε σε διάλογο τώρα…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Κύριε Πρόεδρε, είναι λεπτό θέμα. Εγώ θέλω να παρακαλέσω τον κ. Υπουργό, με πολύ μετριοπαθή λόγο να με διαβεβαιώσει ως Βουλευτή του Ελληνικού Κοινοβουλίου ότι αυτή τη στιγμή αυτά τα σκάφη, τα σλέπια, τα λεγόμενα, τα μικρά δεξαμενόπλοια, ελέγχονται πλήρως και αξιόπιστα, πού τροφοδοτούν πετρέλαια μέσα στη θάλασσα. Μπορεί να μου το πει; Να αφήσει τι έκανε η Κυβέρνηση; Δεν ρώτησα αυτό. Εγώ ρωτάω, αυτή τη στιγμή ελέγχονται αυτά τα πλοία; Είναι θέμα κρίσιμο.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Κύριε Πρόεδρε, μπορώ να απαντήσω…

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Κύριε Κουρουμπλή, ευχαριστούμε.

Ορίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ακούσαμε, κύριε συνάδελφε, αλλά επειδή ήσασταν υπουργός κυβέρνησης 4,5 χρόνια, κάντε και έναν απολογισμό του έργου…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** … το νόμο, κύριε Βεσυρόπουλε. Έχετε το νόμο, τον εφαρμόζετε;

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας παρακαλώ, κύριε Κουρουμπλή, θα απαντήσει ο κ. Υπουργός.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Επειδή παίρνουν το λόγο πρώην υπουργοί της προηγούμενης κυβέρνησης και δεν κάνουν έναν απολογισμό το τι έχουν κάνει τα προηγούμενα τεσσεράμισι χρόνια, θέλω να επαναλάβω όταν αναλάβαμε το 2019 στο σύστημα εισροών εκροών σε όλη την αλυσίδα διακίνησης των ενεργειακών προϊόντων δεν είχε ολοκληρωθεί, δηλαδή σε πρατήρια, εταιρείες εμπορίας, διυλιστήρια. Ολοκληρώνεται τώρα. Μοριακή ιχνηθέτηση δεν είχε γίνει απολύτως τίποτα και το κυριότερο όλων, κύριε Κουρουμπλή που μιλάτε τώρα, GPS στα βυτιοφόρα και στα πλώτα μέσα δεν είχατε κάνει απολύτως τίποτα.

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Δεν σας ρώτησα αυτό, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Αφήστε με να απαντήσω.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Σας παρακαλώ, κύριε Κουρουμπλή. Συνεχίστε, κύριε Υπουργέ.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Σας ευχαριστώ, κύριε Πρόεδρε, γιατί εδώ πέρα ενοχλεί μάλλον η ανυπαρξία τους τα τεσσεράμισι προηγούμενα χρόνια.

Εμείς για τα GPS στα βυτιοφόρα έχουμε προχωρήσει…

**ΠΑΝΑΓΙΩΤΗΣ ΚΟΥΡΟΥΜΠΛΗΣ:** Για τα βυτιοφόρα σας ρώτησα εγώ;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** …και για το σύστημα εντοπισμού είμαστε στις τελικές αποφάσεις στη δευτερογενή νομοθεσία, βάσει του νομοσχεδίου που ψηφίσαμε. Σας ευχαριστώ.

**ΑΘΑΝΑΣΙΟΣ ΚΑΒΒΑΔΑΣ (Αντιπρόεδρος της Επιτροπής):** Ευχαριστούμε, κύριε Υπουργέ.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αμανατίδης Γεώργιος, Αναστασιάδης Σάββας, Βλάχος Γεώργιος, Βρούτσης Ιωάννης, Δημοσχάκης Αναστάσιος, Ιατρίδη Τσαμπίκα (Μίκα), Καββαδάς Αθανάσιος, Καραγκούνης Κωνσταντίνος, Καράογλου Θεόδωρος, Καρασμάνης Γεώργιος, Κελέτσης Σταύρος, Κόνσολας Εμμανουήλ (Μάνος), Κοντογεώργος Κωνσταντίνος, Λεονταρίδης Θεόφιλος, Μάνη – Παπαδημητρίου Άννα, Σαλμάς Μάριος, Σπανάκης Βασίλειος – Πέτρος, Σταμενίτης Διονύσιος, Τραγάκης Ιωάννης, Τσαβδαρίδης Λάζαρος, Φωτήλας Ιάσων, Αλεξιάδης Τρύφων, Αχτσιόγλου Ευτυχία, Γκιόλας Ιωάννης, Δραγασάκης Ιωάννης, Κόκκαλης Βασίλειος, Παπαδόπουλος Αθανάσιος (Σάκης), Παπανάτσιου Αικατερίνη, Σαρακιώτης Ιωάννης, Σπίρτζης Χρήστος, Συρμαλένιος Νικόλαος, Τζανακόπουλος Δημήτριος, Τσακαλώτος Ευκλείδης, Αντωνίου Αντωνία (Τόνια), Αρβανιτίδης Γεώργιος, Λοβέρδος Ανδρέας, Σκανδαλίδης Κωνσταντίνος, Καραθανασόπουλος Νικόλαος, Μανωλάκου Διαμάντω, Συντυχάκης Εμμανουήλ, Βιλιάρδος Βασίλειος, Αρσένης Κρίτων – Ηλίας, Λογιάδης Γεώργιος και Κουρουμπλής Παναγιώτης.

Τέλος και περί ώρα 10.40΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

**ΑΘΑΝΑΣΙΟΣ ΚΑΒΒΑΔΑΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**